Brooke Scullion

Brooke Scullion (født 1999 i Londonderry i Nord-Irland) er en nordirsk sanger og låtskriver som opptrer under fornavnet Brooke. Hun endte på tredjeplass i sesong 9 av The Voice UK og hun representerte Irland i Eurovision Song Contest 2022 med låten «That’s Rich».

Musikkarriere 
Scullion ble født i 1999 i Londonderry i Nord-Irland og har vokst opp i det lille tettstedet Bellaghy i grevskapet Londonderry i Nord-Irland.

2020: The Voice UK 
I 2020 ble hun plukket ut til å delta i den niende sesongen av The Voice UK, den britiske versjonen av talentshowet The Voice. Under blind-prøvesyngingen fremførte hun «Bruises» av Lewis Capaldi. Alle fire dommerne snudde seg, og Scullion valgte artisten Meghan Trainor som mentor. Under duellrundene vant hun over konkurrenten Jordan Philips og avanserte til utslagsrundene. Der gikk hun videre til finalen og endte til slutt på en tredjeplass. I etterkant av konkurrasen trakk BBC henne frem som en artist «å følge med på» innen britisk pop.

2022: Eurovision Song Contest 
I januar 2022 ble Scullion kunngjort som en av seks finalister til den irske nasjonale finalen til Eurovision Song Contest 2022. Konkurransen, Late Late Show Eurosong 2022 Special, ble arrangert i Dublin fredag 4. februar 2022. Der deltok hun med poplåten «That's Rich», som hun har skrevet sammen med Karl Zine og Izzy Warner. Hun fortalte selv at hun hentet inspirasjon til låten fra bandene Gossip og Blondie, og hun skrev låten mens hun leste Debbie Harrys selvbiografi. 

Hun vant konkurransen med 28 poeng – både tv-seerne og den internasjonale juryen hadde henne som favoritt, mens studiojuryen ga henne 4 av 12 poeng. Som vinner av konkurransen fikk hun representere Irland i Eurovision Song Contest i Torino i mai 2022. Hun deltok i semifinale 2 torsdag 12. mai, men ble bare nummer 15 av 18 og kvalifiserte seg ikke til finalen.

Referanser

Eksterne lenker 

 
 

Irske musikere
Deltakere i Eurovision Song Contest 2022
Irske sangere